# Božidar Đelić

|  |
| --- |
| Božidar Đelić |
|
 |
| Biografija |
| Datum rođenja
 | (1-aprila-1965)1965. aprila 1. **Nevažeći dan** |
| Mesto rođenja
 | Beograd ( SFRJ)
 |
| Državljanstvo
 |  Srbija
 |
| Narodnost
 | Srbin
 |
| Veroispovest
 | Pravoslavac
 |
| Politička partija
 | Demokratska stranka
 |
| Profesija
 | Ekonomista
 |
| Mandat(i) |
| potpredsednik Vlade Srbije
 |
| 15. maj 2007. — 9. decembar 2011.
 |
| Prethodnik
 | Ivana Dulić-Marković
 |
| Ministar ekonomije i finansija
 |
| 25. januar 2001. — 3. mart 2004.
 |
| Naslednik
 | Mlađan Dinkić
 |
| uredi  |

Božidar Đelić na Svetskom ekonomskom forumu 2008. u Istambulu
**Božidar Đelić** (Beograd, 1. april 1965) je srpski političar. Bio je potpredsednik Vlade Republike Srbije za evropske integracije i ministar za nauku i tehnološki razvoj. U vladama Zorana Đinđića i Zorana Živkovića bio je ministar finansija.

## Biografija

### Mladost

Đelić je rođen u Beogradu 1965. godine kao jedino dete u porodici. Njegovi roditelji su se razveli ubrzo po njegovom rođenju i otišli da rade u inostranstvu, dok je Božidar ostao da živi sa majčinim roditeljima.

Nakon njihove smrti 1973. godine, preselio se u Pariz da živi sa majkom i očuhom. Kada je njen posao propao, porodica je zapala u tešku materijalnu situaciju, pa je Božidar bio prinuđen da istovremeno radi i uči. Zarađivao je pranjem sudova i prozora.

Diplomirao je 1987. godine na francuskoj poslovnoj školi „Hautes Études Commerciales“ i pariskom Institutu političkih nauka.

### Rad kao finansijski stručnjak

Od 1991. do 1992. godine je radio kao savetnik Vlade Poljske u oblasti privatizacije i makroekonomske reforme. Bio je savetnik ministra finansija Lešeka Balceroviča i direktora varšavske berze.

Od 1992. do 1993. godine bio je savetnik vršioca dužnosti predsednika Vlade Ruske Federacije Jegora Gajdara, potpredsednika Vlade i ministra privatizacije Anatolija Čubajsa, kao i ministra finansija Borisa Fjodorova.

Od 1993. do 2000. bio je partner u konsultantskoj firmi Mekenzi & Co, u Parizu i Silicijumskoj dolini, gde se specijalizovao kao savetnik za oblasti finansijskih institucija i medija.

Oktobra 2000. je imenovan za šefa ekspertskog tima potpredsednika Savezne vlade SRJ, Miroljuba Labusa, zaduženog za izradu ekonomskog programa. Na tom mestu je ostao do decembra 2000. godine.

### Politička karijera

25. januara 2001. je izabran za ministra finansija u vladi Zorana Đinđića. Od strane časopisa „Vreme“ je proglašen za čoveka godine 2001. godine. U oktobru 2002. godine, Svetski ekonomski forum iz Davosa imenovao ga je za jednog od „mladih svetskih lidera za narednih pet godina“.

Bio je kandidat za poslanika na listi Demokratske stranke za vanredne izbore, ali nije ušao u parlament.

Za vanredne izbore 2007. Đelić je bio istaknut kao kandidat za premijera na listi Demokratske stranke. Međutim, kako je jedan od uslova Demokratske stranke Srbije za formiranje koalicione vlade bio da premijersko mesto pripadne dotadašnjem premijeru Vojislavu Koštunici, Đeliću je pripalo mesto potpredsednika zaduženog za evropske integracije. Za potpredsednika Vlade Republike Srbije izabran je 15. maja 2007.

Nakon vanrednih izbora od 11. maja 2008, je formirana nova vlada sa premijerom Mirkom Cvetkovićem od 7. jula u kojoj je Božidar Đelić potpredsednik Vlade za evropske integracije i ministar za nauku i tehnološki razvoj.

Dana 9. decembra 2011. Božidar Đelić je podneo ostavku na mestu potpredsednika Vlade Republike Srbije.

## Reference

## Vanjske veze

* Zvanični sajt Božidara Đelića Arhivirano 2007-07-12 na Wayback Machine-u
* Blog Božidara Đelića Arhivirano 2008-08-30 na Wayback Machine-u
* Neću povući ostavku - intervju („Blic“, 11. decembar 2011)